༈ །།སྒྲོན་མེའི་བསྐལ་པའི་སེམས་དཔའ་སྟོང་ཕྲག་ལས། །གདུལ་དཀའི་འགྲོ་འདུལ་གཡར་དམ་སྨོན་ལམ་མཐུས། །དུས་འདིར་འཚང་རྒྱའི་ཚུལ་བསྟན་ཁམས་གསུམ་དུ། །ཆོས་ཀྱི་སྣང་ཆེན་འགྱེད་པ་ཟས་གཙང་སྲས། །གང་གི་སྐུ་བརྙན་རྒྱུ་བཟང་རིན་ཆེན་ལས། །འཕྲུལ་བཟོས་བསྐྲུན་པར་སྟོན་པའི་མཆོག་ཉིད་ནས། །རང་དང་གཉིས་སུ་མེད་པར་བྱིན་བརླབས་པའི། །སྐྱེ་དགུའི་མཆོད་སྡོང་ཤཱཀྱ་མུ་ནཱིནྡྲར། །ཁོ་བོ་ཚ་རྒྱུད་བཅས་པ་གུས་པའི་ལུས། །གྲངས་མེད་སྤྲུལ་པའི་ཚོགས་ཀྱིས་ཡན་ལག་ལྔ། །གཡར་ལམ་ས་གཞིར་ངལ་གསོ་སྤྱོད་སྙམ་གྱིས། །ལན་བརྒྱར་བཏུད་པའི་ཕྱག་གི་ཕྲེང་བ་བརྩེགས། །བསོད་ནམས་བརྒྱ་པའི་མཚན་བཟང་འབར་བའི་སྐུར། །ཐ་མལ་ཚོན་གྱིས་ལྷམ་པ་མི་སྲིད་ཀྱང་། །རྒྱལ་བའི་གཟུགས་སྐུ་སྒྲུབ་པའི་ཉེར་བསྡོགས་སུ། །རིན་ཆེན་གསེར་སྦྱངས་ཁུ་བའི་བྱུག་པ་དང་། །ཉེར་སྤྱོད་སྣང་གསལ་སྒྲོན་མའི་ཕྲེང་བསྟར་བས། །ཉེར་མཚོན་ལུས་དང་ལོངས་སྤྱོད་དགེ་བའི་ཚོགས། །ས་གཞི་རི་གླིང་རྒྱ་མཚོར་བཅས་པ་ལ། །ལྷ་མིའི་འབྱོར་པས་གཏམས་པའི་མཆོད་སྤྲིན་འབུལ། །ཉོན་མོངས་དུག་གསུམ་རྟོག་པས་ཉེར་བསླངས་པའི། །ཁ་ན་མ་ཐོ་བསགས་དང་སྟོན་པའི་མཆོག །ཁྱོད་གསུང་མདོ་སྔགས་བཅས་པའི་བསླབ་བྱ་དང་། །འགལ་བའི་ཉེས་ལྟུང་ཇི་སྙེད་མཐོལ་ཞིང་བཤགས། །འཁོར་བ་མྱ་ངན་ལས་འདས་བྱེད་པོ་ཡིས། །ཆགས་སྡང་རྨོངས་པའི་ཐན་པས་མ་བཞུ་བའི། །ལྷས་བསྐོས་ཁ་བའི་རྡུལ་བརྩེགས་ལྷུན་པོ་ལ། །ཡི་རང་ཀུན་ཕན་འོད་ཀྱིས་ཆེས་དཀར་བགྱི། །ཟབ་ཡངས་ཆོས་ཀྱི་འབྱུང་གནས་ཆེན་པོ་རྣམས། །ཆོས་ཀུན་ངལ་གསོར་སྤྱོད་པ་བདག་མི་འགོག །འོན་ཏེ་ཐར་པའི་ལམ་སྟོར་སེམས་ཅན་ངོར། །ཆོས་འཁོར་བསྐོར་བའི་དམ་བཅའ་ཅང་དྲལ་ལམ། །ཐུབ་པའི་ཉི་མ་མྱངས་འདས་ཆུ་ལྷ་ཡི། །ས་འཛིན་ལྐོག་ཏུ་ཡིབས་ལ་མངོན་ཕྱོགས་རྣམས། །བྱང་ཆུབ་ཐུགས་བསྐྱེད་སྨོན་ལམ་འཕྲིན་ཡིག་ཏུ། །འགྲོ་ཀུན་མ་གྲོལ་དེ་སྲིད་བཞུགས་རྒྱུར་དགོངས། །དེ་དག་གིས་བསྐྱེད་བདེ་རྒྱུ་གང་མཆིས་པས། །མར་གྱུར་འགྲོ་བ་མུ་མེད་འཁོར་བ་རུ། །སྡུག་བསྔལ་དེ་རྒྱུས་གདུངས་པ་སྐད་ཅིག་རེར། །བདེ་བའི་གོ་འཕང་སྦྱོར་བའི་མགོན་གྱུར་ཅིག །མཆོག་གི་གོ་ས་གྲུབ་པ་དེ་སྲིད་ཀྱི། །སྐྱེ་བར་ཁོ་བོ་དབོན་རྒྱུད་སློབ་འཁོར་བཅས། །མི་ཁོམ་བརྒྱད་དུ་ནམ་ཡང་མི་སྐྱེ་ཞིང་། །དལ་འབྱོར་སྐྱོན་བྲལ་རྟེན་ལྡན་སྐྱེ་བར་ཤོག །སྡུག་བསྔལ་འབྱུང་གནས་སྡིག་པའི་ལས་སྤོང་ཞིང་། །བདེ་བའི་འབྱུང་གནས་དགེ་ཚོགས་སྒྲུབ་ལ་བརྩོན། །ལུང་མ་བསྟན་ཡང་དགེ་བའི་ལམ་བསྒྱུར་ནས། །འཇིག་རྟེན་ཡང་དག་ལྟ་བས་བརྒྱན་པར་ཤོག །སྐྱོན་བྲལ་སོ་སོར་ཐར་པའི་འདབ་སྟོང་བཞད། །རྒྱལ་སྲས་སྤྱོད་པའི་གེ་སར་འབུམ་བདོ་ཞིང་། །རིག་འཛིན་སྔགས་ཀྱི་ལྟ་སྒོམ་སྤྱོད་པ་ཡི། །སྡོམ་གསུམ་འབྲས་བུའི་ལྟ་བ་མངོན་མཐོར་ཤོག །བསླབ་བྱ་ཐམས་ཅད་མཁྱེན་རྒྱུ་ཕྱི་ནང་གི །གཞུང་ལུགས་ལེགས་སྦྱངས་བློ་གྲོས་ཨ་དརྴ། །ཐོས་བསམ་བསྒོམ་གསུམ་བྱ་བས་བརྡར་བའི་ངོས། །ལུང་རིགས་གདམས་པའི་ལྟད་མོ་བཀྲག་ཏུ་ཆེ། །སྟོབས་བཅུ་མངའ་བ་དེ་སྲས་བཅས་པ་ཡི། །ལུང་རྟོགས་ཉི་མ་འཆར་ཀའི་འོད་བཞིན་དུ། །ཆེས་གསལ་བྱེད་པ་འཆད་རྩོད་རྩོམ་གསུམ་གྱིས། །འགྲོ་བློའི་མ་རིག་མུན་པ་དྲུང་འབྱིན་ཤོག །གང་ཚེ་འཆི་མེད་ཚེ་དང་བསོད་ནམས་སྟོབས། །སྲིད་ཞིའི་དཔལ་འབྱོར་མཁས་པའི་ཕྲིན་ལས་རྣམས། །གངྒཱའི་ཆུ་ཀླུང་རིན་ཆེན་འབྱུང་གནས་ཆེ། །རི་དབང་ཉི་ཟླའི་འོད་ཀྱི་རྗེས་འགྲོར་ཤོག །ཆོས་སྲིད་བདེ་འབྱོར་ལེགས་བྲིས་ཕུན་ཚོགས་ལ། །ཕྲག་དོག་བཅུད་མི་ལྡན་པའི་དཔུང་ཚོགས་ཀྱིས། །བྱད་གཏད་སྨྲ་མཆུ་ངན་པའི་གཡུལ་ཤམ་པ། །བྱིན་རླབས་ལྷ་དབང་སྟོབས་ཀྱི་ཆོམས་ཤིག་གུ། །ཡལ་ག་ལྕུག་ཕྲེང་ལོ་འདབ་ཀུན་ནས་རྒྱས། །ཅི་འདོད་འབྲས་བུ་བསྐྱེད་པས་ཕྱིར་ཞིང་འཕེལ། །གྲིབ་བསིལ་ཡིད་འོང་འཇོ་བའི་དཔག་བསམ་ཤིང་། །དགའ་ཚལ་མཛེས་པའི་དཔྱིད་དུ་བརྟན་གྱུར་ཅིག །ཉག་གཅིག་སྐྱབས་ཀྱི་དམ་པའི་ཐུགས་རྗེ་དང་། །རྒྱུ་འབྲས་བསླུ་མེད་ངེས་པའི་བདེན་སྟོབས་ཀྱིས། །འདོད་དོན་སྨོན་པའི་ལམ་དུ་གང་སོང་བ། །སྙེ་མ་གེགས་བྲལ་སྨིན་པའི་རྒྱུར་གྱུར་ཅིག །ཅེས་ལྷ་ལྡན་སྤྲུལ་པའི་གཙུག་ལག་ཁང་གི་བུ་རམ་ཤིང་སྐྱེས་སྟོན་པ་མཆོག་དང་མི་གཉིས་པའི་ཤཱཀྱ་མུ་ནེའི་སྐུ་བརྙན་ལ། ཡན་ལག་བདུན་པའི་མཆོད་འབུལ་འདོད་གསོལ་བཅས་པའི་ཚིགས་བཅད་དབྱངས་ཀྱི་རྒྱལ་མོའི་མགྲིན་གླུ་ཞེས་བྱ་བ་འདི་ནི་ཤཱཀྱའི་བནྡེ་ཚུལ་ཁྲིམས་རིན་ཆེན་དུ་བོད་པས་ལྷུན་གྲུབ་སྟེང་གི་རྒྱལ་ཁབ་ཀྱི་བསྟི་གནས་སུ་བྲིས་པ་སརྦ་མངྒ་ལཾ།།